
ПОДАЦИ О ЧАСУ БР. 27
	Наставна тема
	Књижевни језик

	Наставна јединица
	Екавски и ијекавски изовор. Ћирилица и латиница. Вјежба

	Тип часа
	Обрада

	Циљ часа
	· Утврђивање и проширивање знања о екавском и ијекавском изговору, стандардним писмима српског књижевног језика и књижевно-језичким варијантама.  

	Образовни задаци
	· Утврђивање и проширивање знања о одликама екавског и ијекавског изговора.
· Утврђивање знања о стандардним писмима српског књижевног језика и књижевно-језичким варијантама. 

	Функционални задаци
	· Оспособљавање ученика да развијају логичко мишљење и повезују знања и садржаје.
· Развијање навике код ученика да учествују у разговору и да износе властите ставове.

	Васпитни задаци
	· Увиђање потребе континуираног рада на упознавању језичких појава ради побољшања језичке културе.
· Подстицање ученика на активно учествовање у раду на часу.
· Настојање да ученици сами уоче значај свог континуираног рада и залагања на часу.

	Кључни појмови
	Функционални стилови, разговорни стил, административни стил, новинарски стил, научни сти, књижевноуметнички стил

	Облици рада
	Фронтални

	Наставне методе
	Монолошка, дијалошка, рад на тексту

	Наставна средства
	Табла, креда

	Мјесто извођења наставе
	Учионица

	Корелација
	 Историја

	Литература и додатни материјал за наставнике
	· Весна Ломпар, Граматика – Уџбеник за други разред гимназија и средњих стручних школа, Београд, 2013.
· Миодраг Павловић, Књижевност у другом разреду гимназије и средњих стручних школа, Београд, 2014.

	Литература и додатни материјал за ученике
	· Весна Ломпар, Граматика – Уџбеник за други разред гимназија и средњих стручних школа, Београд, 2013.

	Напомене

	


ТОК ЧАСА 
	Уводни дио часа
(5 минута)


	Ученици се уводе у тему часа читањем примера за функционалне стилове из Граматике на основу којих они треба да одреде ком стилу припада прочитани текст. 

	Главни дио часа
(35 минута)


	Екавски и ијекавски изговор
Утврђивање и проширивање знања о особинама екавског и ијекавског изговора. 

Шта је дао рефлекс самогласника „јат” у екавском, ијекавском и икавском изговору? Који дијалекти су узети за основу српског књижевног језика? Наведите примјере за рефлекс гласа „јат“ у екавском и ијекавском изговору. Покушајте да се присетите примјера за одступање и да их наведете.
· Некадашњи самогласник „јат” (обиљежавао се графемом Ѣ), који је означавао изговор између вокала Е и И, почео је крајем средњег вијека да се изговара на три начина. Отуда и три различита изговора: екавски, икавски, (и)јекавски. За основу српског књижевног језика узети су новоштокавски дијалекти екавског (шумадијсковојвођански) и (и)јекавског (источнохерцеговачки) изговора. 
· У екавском изговору „јат” је замењено готово досљедно вокалом Е  (млеко, лек, снег).
*Умјесто „јат” = Е у екавском изговору јавља се „јат” = И (икавизми): 

а) у компаративу придјева новији, старији (не: новеји, стареији);

б) у облицима имперфекта тресијах, плетијах; 

в) у одричном облику глагола јесам: нисам, ниси... (не: несам, неси...); 

г) код глагола белити, тамнити у значењу „чинити белим, тамним” према белети, тамнети у значењу „постаје бело, тамно”.

· У ијекавском изговору на месту гласа „јат” јављају се ИЈЕ, ЈЕ, И или Е.

· Када упоредимо екавски и ијекавски изговор, можемо издвојити сљедећа правила:

· Дуго Е у екавском = ИЈЕ у ијекавском (лек : лијек, снег : снијег, свећа : свијећа).

· Кратко Е у екавском = ЈЕ у ијекавском (успех : успјех, избећи : избјећи, вечан : вјечан).
*Када се ЈЕ налазило иза Л и Н, долазило је до јотовања (љето, љепота, њемачки, њежан).
· кратко Е у екавском = И у ијекавском испред Ј и испред О које је настало од Л  (вејавица : вијавица, успео : успио, волео : волио). 
*Екавском Е одговара И у именици белег  и свим изведеницама од ње (белег : биљег, белешка : биљешка, забележити : забиљежити).
· кратко Е у екавском = Е у ијекавском иза сонанта Р у сугласничкој групи (брегови, грешка, срећа).
· Избор између екавског и ијекавског изговора потпуно је слободан. У књижевном језику не допушта се њихово мијешање у говору и писању у оквиру истог текста, осим ако је у питању књижевноумјетнички текст у коме је то потребно због карактеризације ликова. 

· Лична имена и презимена имају облик који употребљавају њихови носиоци (Снежана : Сњежана, Белић : Бијелић). 

Приступа се изради одабраних задатака из Граматике како би се провјерила усвојеност градива о особинама екавског и ијекавског изговора. 
Ћирилица и латиница
Утврђивање и проширивање знања о стандардним писмима српског књижевног језика и њиховој употреби.

Шта знате о настанку ћирилице? Које ћирилске споменике знате и из ког су периода? Како се вршила реформа ћирилице?  

· Ћирилица – је према Уставу Србије прво и основно српско писмо. Осим ћирилицом, служимо се и латиницом, али ћирилица има предност у службеној, јавној, просвјетној и културној делатности. 
· Ћирилица је словенско писмо настало крајем 9. вијека у данашњој Бугарској. Име је добила по Кирилу (Константину). Сматра се да ју је створио Климент Охридски. Створена је по угледу на грчко унцијално (уставно) писмо. Из овог писма су узети и знаци (графеме) а за гласове којих није било у грчком језику начињени су графеми по угледу на грчка и глагољска слова. Као једноставније писмо од глагољице (која је старија по постанку) ћирилица је потискивала глагољицу и устаљивала се у Бугарској, Србији, Македонији, Русији. Најстарији сачувани писани споменици на ћирилици су Бугарски натпис из 943. године пронађен у Добруџи (у Румунији) и Самуилов натпис из 993. године пронађен у селу Герману код Преспанског језера (Македонија). Српски ћирилски споменици су Мирослављево јеванђеље с краја 12. вијека, Вуканово јеванђеље старца Симеона из прве деценије 13. вијека и Писмо Стефана Немање Хиландару из 1198. године.

· Српску ћирилицу реформисао је Вук Стефановић Караџић 1818. године. Избацио је сувишне знакове старе ћирилице, задржао само 24 графема и додао шест нових за гласове X, Ј, Љ, Њ, Ђ, Џ. У избацивању полугласника и увођењу графема Њ и Љ Вук је наставио реформе које је започео Сава Мркаљ. Вукова фонетска азбука (назив према називу слова: А ­ аз, Б ­ буки) са 30 графема званично је прихваћена 1868. године. Данас је званично (службено) писмо у Србији.

· Прва српска ћирилична књига је Октоих, осмогласник (текстови за литургијско појање у осам гласова у православној цркви). То је прва ћирилицом штампана књига објављена 1491. године у Кракову. Јеромонах Макарије штампао је Октоих 1494. године у штампарији Црнојевића на Цетињу. Ове књиге су инкунабуле, назив за све књиге штампане до 1500. године.
· Шта знате о латиници? Када је она настала? У којим језицима се латиница користи као писмо? 
· Латиница је латинско писмо (писмо старих Римљана), које је такође настало према грчком алфабету (назив према називу почетних слова алфа, бета) у 5. и 6. вијеку  пре нове ере. Латиница се развијала и мијењала током времена и била је извор за настанак посебних абецеда у Француској, Шпанији, Италији, Далмацији, Немачкој. Данас се латиницом служе сви романски, германски и келтски језици, неки  словенски језици (словеначки, хрватски, чешки, словачки, пољски и лужичкосрпски). Латиницом се служе и други европски језици: мађарски, фински, естонски, лапонски, литвански, албански, турски и други. 
· Српска латиница или абецеда (по називу графема а, бе, це) има 30 графема од којих су три диграфи (двословне): Џ, Љ, Њ.
Приступа се изради одабраних задатака из Граматике . 

	Завршни дио часа
(5 минута)


	Ученици се упућују да се за наредни час припрема за анализу старозавјетних текстова тако што ће прочитати по избору неке дијелове из Библије.
1. 


ИЗГЛЕД ТАБЛЕ 
	Екавски и ијекавски изговор
                                                                           Ѣ 
                                                                Е     ИЈЕ/ЈЕ    И

                                                     екавски   ијекавски   икавски     

ЕКАВСКИ: Ѣ − Е      млеко, лек, снег     

* Ѣ −И 
а) у компаративу придјева новији, старији 

б) у облицима имперфекта тресијах, плетијах 

в) у одричном облику глагола јесам: нисам, ниси... 
г) код глагола белити, тамнити 
ИЈЕКАВСКИ: Ѣ – ИЈЕ/ЈЕ/И/Е

            а) дуго Е = ИЈЕ (лек : лијек, снег : снијег, свећа : свијећа)
            б) кратко Е = ЈЕ (успех : успјех, избећи : избјећи, вечан : вјечан)
            * ЈЕ иза Л и Н − јотовање (љето, љепота, њежан)
            в) кратко Е = И испред Ј и испред О које је настало од Л (вејавица : вијавица, 

                                                                                                             успео : успио, волео : волио) 

            * белег и све изведенице (белег : биљег, белешка : биљешка)             

            г) кратко Е = Е иза сонанта Р у сугласничкој групи (брегови, грешка, срећа)
Ћирилица и латиница
Ћирилица – прво и основно српско писмо; 

· предност у службеној, јавној, просвјетној и културној делатности;

· настала у IX вијеку по угледу на грчко писмо;

· реформисао је Вук Караџић.

Латиница – такође службено писмо;

· настало у V и VI вијеку према грчком алфабету

